Banksøya
Store norske leksikon,Geografi,Verdens geografi,Nord- og Mellom-Amerika,Canadas geografi
Banksøya er en øy i Canada, i Northwest Territories, og er den vestligste av de store øyene i det kanadiske polararkipelet. Arealet er på 70 028 kvadratkilometer med 112 innbyggere (2016), alle bosatt i grenda Sachs Harbour på sørvestkysten.
Øyas høyeste punkt er Durham Heights, 730 meter over havet. Bortsett fra høydedrag i nord og sør, består Banksøya av lavland, åser og gresskledd tundra, og har mesteparten av verdens moskusfe. Sachs Harbour er base for fangstfolk og for oljeleting. Nasjonalparken Aulavik (cirka 12 000 kvadratkilometer) ble etablert i 1992. Øya ble oppdaget i 1820 under Parry-ekspedisjonen og er oppkalt etter den britiske naturforskeren Joseph Banks. Les mer i Store norske leksikon Canadas geografi